PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FK/3/1/074	Bratislava 18. septembra 2008	

	Protimonopolný úrad Slovenskej republiky, odbor koncentrácií v správnom konaní č. 0065/OK/2008 začatom dňa 10.09.2008 na základe oznámenia koncentrácie podnikateľom Solvay S.A. so sídlom 33 Rue du Prince Albert, 1050 Brusel, Belgicko prostredníctvom JUDr. Petra Oravca, advokáta so sídlom Laurinská 12, 811 01 Bratislava, vo veci koncentrácie podnikateľov Solvay S.A. so sídlom 33 Rue du Prince Albert, 1050 Brusel, Belgicko a Innogenetics N.V. so sídlom Technologiepark 6, 9052 Gent, Belgicko

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní nepriamej kontroly podnikateľom Solvay S.A. so sídlom 33 Rue du Prince Albert, 1050 Brusel, Belgicko nad podnikom podnikateľa Innogenetics N.V. so sídlom Technologiepark 6, 9052 Gent, Belgicko prostredníctvom podnikateľa Solvay Pharmaceuticals S.A. so sídlom 21 Rue de l´arbre bénit, 1050 Brusel, Belgicko, ktorá vznikla dňa 05.09.2008, kedy došlo k nadobudnutiu akcií podnikateľa Innogenetics N.V. so sídlom Technologiepark 6, 9052 Gent, Belgicko, na základe vyhlásenia ponuky na prevzatie všetkých akcií, podnikateľa Innogenetics N.V. so sídlom Technologiepark 6, 9052 Gent, Belgicko podnikateľom Solvay Pharmaceuticals S.A. so sídlom 21 Rue de l´arbre bénit, 1050 Brusel, Belgicko dňa 12.08.2008.

Odôvodnenie:

	Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 10.09.2008 listom zaevidovaným pod č. 3822/2008 doručené oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Solvay S.A. so sídlom 33 Rue du Prince Albert, 1050 Brusel, Belgicko (ďalej len „Solvay“) prostredníctvom JUDr. Petra Oravca, advokáta so sídlom Laurinská 12, 811 01 Bratislava (ďalej len „právny zástupca“), ktorá vznikla dňa 05.09.2008 získaním nepriamej kontroly spoločnosťou Solvay nad podnikom spoločnosti Innogenetics N.V. so sídlom Technologiepark 6, 9052 Gent, Belgicko (ďalej len „Innogenetics“), prostredníctvom spoločnosti Solvay Pharmaceuticals S.A. so sídlom 21 Rue de l´arbre bénit, 1050 Brusel, Belgicko  (ďalej len „Solvay Pharmaceuticals“) nadobudnutím akcií spoločnosti Innogenetics, na základe vyhlásenia ponuky na prevzatie všetkých akcií spoločnosti Innogenetics  spoločnosťou Solvay Pharmaceuticals dňa 12.08.2008.

	Na základe vyššie uvedeného začalo dňa 10.09.2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod                         č. 0065/OK/2008 vo veci vyššie uvedenej koncentrácie, o čom úrad prostredníctvom právneho zástupcu informoval spoločnosť Solvay listom č. 3879/PMÚ SR/2008 zo dňa 16.09.2008.

	Vzhľadom na skutočnosť, že predmetné oznámenie koncentrácie obsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie a správy poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol na účet úradu prevedený dňa 11.09.2008, úrad vyššie uvedeným listom oznámil spoločnosti Solvay prostredníctvom právneho zástupcu, že lehota 60 pracovných dní podľa § 11 zákona na vydanie rozhodnutia začala plynúť dňa 12.09.2008, nakoľko oznámenie koncentrácie sa dňa 11.09.2008 zaplatením správneho poplatku stalo úplné. 

	Podľa § 32 ods. 2 správneho poriadku podkladom pre rozhodnutie sú aj skutočnosti známe správnemu orgánu z jeho úradnej činnosti. 
	Úrad v predmetnom správnom konaní vychádzal z podkladov a informácií predložených v predmetnom oznámení koncentrácie, ako aj z podkladov predložených v rámci správneho konania č. 0053/OK/2008 vo veci koncentrácie spoločností Solvay a Innogenetics, ktoré bolo rozhodnutím úradu č. 2008/ZK/3/1/070 zo dňa 26.08.2008 zastavené, nakoľko  nebola naplnená podstata § 9 ods. 1 zákona.

Podnikatelia	

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely zákona je podnikateľ podľa osobitného predpisu (Obchodný zákonník), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
	Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu. 

	Spoločnosť Solvay je zapísaná v Centrálnej databanke podnikov. Spoločnosť Solvay pôsobí ako výrobca a dodávateľ chemických výrobkov, plastov a liečiv a je materskou spoločnosťou skupiny Solvay.
	Medzi najvýznamnejších akcionárov spoločnosti Solvay, ktorí vlastnia viac ako 3% akcií, patrí spoločnosť Solvac SA, ktorá je holdingovou spoločnosťou. Zbytok akcií spoločnosti Solvay je v rukách drobných akcionárov. Spoločnosť Solvay kontroluje viacero spoločností so sídlom v Belgicku, Francúzsku, Poľsku a iných krajinách. Na území Slovenskej republiky pôsobí spoločnosť Solvay prostredníctvom spoločností:
-	Solvay Slovchem, spol. s r.o. so sídlom Stromová 13, 831 03 Bratislava, Slovenská republika, IČO: 31 359 205, ktorej predmetom podnikania je podľa výpisu z obchodného registra výroba chemikálií a chemických výrobkov v rámci voľnej živnosti; výroba chemických vlákien; výroba výrobkov z gumy a umelých hmôt v rámci voľnej živnosti a iné.
-	Solvay Pharma s.r.o. so sídlom Cintorínska 3/A, 811 08 Bratislava, Slovenská republika, IČO: 35 820 969, ktorej predmetom podnikania je podľa výpisu z obchodného registra veľkodistribúcia liekov a zdravotníckych pomôcok a iné.
-	INERGY Automotive Systems Slovakia, s.r.o. so sídlom 900 55 Lozorno 994, Slovenská republika, IČO: 35 792 850, ktorej predmetom podnikania je podľa výpisu z obchodného registra výroba a odbyt plastových súčastí palivových systémov, výskum a vývoj súčastí a komponentov cestných vozidiel a iné.
-	PIPELIFE SLOVAKIA, s.r.o. so sídlom Kuzmányho 13, 921 01 Piešťany, Slovenská republika, IČO: 34 118 071, ktorej predmetom podnikania je podľa výpisu z obchodného registra kúpa tovaru za účelom jeho predaja konečnému spotrebiteľovi (maloobchod), alebo za účelom jeho predaja iným prevádzkovateľom živnosti (veľkoobchod), v rozsahu voľnej živnosti.

Na základe vyššie uvedeného úrad dospel k záveru, že spoločnosť Solvay je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

	Spoločnosť Innogenetics je verejne obchodovanou spoločnosťou, ktorá je zapísaná v Centrálnej databáze podnikov. Spoločnosť Innogenetics je biofarmaceutická spoločnosť, ktorá sa špecializuje na objavy, vývoj, výrobu, marketing a predaj odborných diagnostík a terapeutických vakcín. 
	Spoločnosť Innogenetics nie je kontrolovaná žiadnou právnickou a ani fyzickou osobou. Spoločnosť Innogenetics vykonáva kontrolu nad dcérskymi spoločnosťami sídliacimi vo Francúzsku, Nemecku, Taliansku, Španielsku, Brazílii a Spojených štátov amerických.  Na území Slovenskej republiky nemá spoločnosť Innogenetics žiadne dcérske spoločnosti. Na území Slovenskej republiky pôsobí len prostredníctvom dovozov.

	Na základe vyššie uvedeného úrad dospel k záveru, že spoločnosť Innogenetics je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje. 

Forma koncentrácie

	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných  podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Z predložených podkladov a informácií vyplýva, že dňa 25.04.2008 oznámila spoločnosť Solvay Pharmaceuticals verejnú ponuku na prevzatie všetkých akcií podnikateľa Innogenetics. Ako reakciu na protiponuku od spoločnosti Gen-Probe zo dňa 03.07.2008 podnikateľ Solvay prostredníctvom spoločnosti Solvay Pharmaceuticals navýšil svoju ponuku dňa 09.07.2008.
Dňa 12.08.2008 došlo spoločnosťou Solvay Pharmaceuticals k vyhláseniu verejnej ponuky na prevzatie všetkých akcií podnikateľa Innogenetics. Podnikateľ Solvay prostredníctvom spoločnosti Solvay Pharmaceuticals ku dňu 05.09.2008 nadobudol 74,62% akcií podnikateľa Innogenetics. Podnikateľ Solvay už pred vyhlásením verejnej ponuky na prevzatie vlastnil 9,68% akcií podnikateľa Innogenetics, t.j. podnikateľ Solvay je v súčasnosti vlastníkom 84,3% akcií podnikateľa Innogenetics. Vychádzajúc zo znenia Stanov podnikateľa Innogenetics, predmetný balík akcií umožňuje podnikateľovi Solvay prostredníctvom spoločnosti Solvay Pharmaceuticals vykonávať rozhodujúci vplyv na zloženie, hlasovanie alebo rozhodovanie orgánov podnikateľa Innogenetics, a teda vykonávať rozhodujúci vplyv na činnosť podnikateľa Innogenetics.

	Na základe vyššie uvedeného, úrad dospel k záveru, že nadobudnutím 74,62% akcií podnikateľa Innogenetics dňa 05.09.2008 podnikateľom Solvay prostredníctvom spoločnosti Solvay Pharmaceuticals, nadobudol podnikateľ Solvay nepriamu výlučnú kontrolu nad podnikom podnikateľa Innogenetics prostredníctvom spoločnosti Solvay Pharmaceuticals, a tým došlo k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 zákona.

Účastníci konania a koncentrácie

	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Solvay. 
Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava. Účastníkmi posudzovanej koncentrácie sú teda podnikatelia Solvay, ako spoločnosť, ktorá získava kontrolu nad podnikom podnikateľa Innogenetics, ako aj podnikateľ Innogenetics, nad ktorým je kontrola získavaná.

Koncentrácia podliehajúca kontrole úradu

	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej  1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej  1 200 000 000 Sk za uzavreté účtovné obdobie predchádzajúce vzniku koncentrácie.

	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
	
	Vzhľadom na skutočnosť, že k nadobudnutiu akcií podnikateľa Innogenetics podnikateľom Solvay prostredníctvom spoločnosti Solvay Pharmaceuticals došlo dňa 05.09.2008 a taktiež vzhľadom na skutočnosť, že úrad posudzuje obraty účastníkov koncentrácie za uzavreté účtovné obdobie predchádzajúce vzniku koncentrácie, úrad vychádzal pri posudzovaní skutočnosti, či predmetná koncentrácia podlieha kontrole úradu, z obratov dosiahnutých v roku 2007.

Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Úrad údaje o dosiahnutých obratoch účastníkov koncentrácie, t.j. podnikateľov Solvay a Innogenetics neuvádza, nakoľko boli označené za predmet obchodného tajomstva. Predmetné údaje sú obsahom spisového materiálu.
 
Podľa § 10 ods. 9 zákona koncentrácia, ktorá podlieha kontrole úradu podľa ods. 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá z týchto skutočností. 
	Právnym titulom predmetnej koncentrácie je nadobudnutie 74,62% akcií podnikateľa Innogenetics podnikateľom Solvay prostredníctvom spoločnosti Solvay Pharmaceuticals dňa 05.09.2008. Vzhľadom na to, že podnikateľ Solvay oznámil úradu predmetnú koncentráciu prostredníctvom právneho zástupcu dňa 10.09.2008 úrad konštatuje, že podnikateľ Solvay neporušil vyššie uvedenú povinnosť. 

Relevantné trhy a dopad na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Podnikateľ Solvay pôsobí ako celosvetový výrobca a dodávateľ chemických výrobkov, plastov a liečiv. Farmaceutické aktivity skupiny Solvay sú zastrešované dcérskou spoločnosťou podnikateľa Solvay, spoločnosťou Solvay Pharmaceutical. Činnosť spoločnosti Solvay Pharmaceutical možno rozdeliť do šiestich hlavných oblastí:
-	kardio-metabolika
-	gastroenterológia
-	vakcíny proti chrípke
-	neurovedy
-	pankreatické enzýmy
-	zdravie mužov a žien
Spoločnosť Solvay Pharmaceuticals pôsobí aj v oblasti terapeutík, konkrétne v oblastiach uvedených vyššie.

Podnikateľ Innogenetics sa špecializuje na objavy, vývoj, výrobu, marketing a predaj odborných diagnostík a terapeutických vakcín.
Podnikateľ Innogenetics má dve hlavné prevádzkové oddelenia: i) in vitro diagnostika a ii) výskum a vývoj imunologických terapeutík pre liečbu a prevenciu ľudských chorôb.

	i) in vitro diagnostika – zahŕňa lekárske testy vykonávané mimo ľudského tela. Podnikateľ Innogenetics pôsobí v oblasti in vitro diagnostika testov v kategórii imunochémia (zahŕňa biochemické testovanie na analýzu telesných tekutín za použitia reakcie protilátky alebo protilátok s ich antigénmi, ktorého cieľom je určiť a preveriť enzýmy, drogy, hormóny a iné substancie nachádzajúce sa v tele v relatívne malých koncentráciách), hematológia/histológia/cytológia (túto kategóriu možno rozdeliť do troch testovacích oblastí: hemostáza, základná hematológia a histológia), infekčná imunológia  (zahŕňa všetky testy vykonávané v súvislosti s určitým druhom ochorenia. Väčšina týchto testov sú imunochemické testy fungujúce na báze imunochemických analyzátorov. Pri testoch v tejto kategórii sa prípadne tiež používa testovanie molekulárnej/nukleovej kyseliny, ktoré je identické s technológiami používanými pri genetickom testovaní.) a genetické testovanie (ide o hodnotenie genetického usporiadania na molekulárnej úrovni a mutácií za účelom stanovenia potenciálnej alebo skutočnej existencie vybraných chorobných stavov). 

	V kategórii imunochémie podnikateľ Innogenetics ponúka nádorové markre, najmä na rakovinu prsníkov a hrubého čreva, testovanie na antiimunitné ochorenia a Alzheimerovu chorobu. V kategórii hematológia/histológia/cytológia poskytuje produkty súvisiace s transplantáciu, a to testy klasifikácie tkanív pre ľudský leukocytový antigén, ktoré sa používajú na skúšky kompatibility medzi darcom a príjemcom pri transplantácii. V kategórii infekčnej imunológii podnikateľ Innogenetics uvádza na trh diagnostické testy na baktérie (syfilis a tuberkulóza), vírusy spôsobujúce hepatitídu B a C, retrovírusy a ľudský papilomavírus. V oblasti genetického testovania pôsobí v oblasti výroby genetických testov na cystickú fibrózu. 

	ii) terapeutiká – prostredníctvom dcérskej spoločnosti GENImmune podnikateľ Innogenetics vyvíja imunologické terapeutiká. Žiadne z týchto produktov nie sú však v súčasnosti komercionalizované, tak ako nie je komercionalizovaný ani žiaden produkt vo fáze III. prípravy, ktorá sa podľa praxe Európskej Komisie vyžaduje na to, aby sa produkt bral do úvahy ako súčasť hodnotenia hospodárskej súťaže. Nakoľko Innogenetics nemá žiadne komercionalizované terapeutické produkty ani žiadne produkty v III. fáze vývoja, nemá vo vzťahu k týmto produktom žiaden podiel na trhu. 
	
	Vzhľadom na skutočnosť, že podnikateľ Solvay nevykonáva v oblasti in vitro diagnostika žiadnu činnosť a vzhľadom na skutočnosť, že podnikateľ Innogenetics nemá žiadne produkty v III. fáze vývoja, t.j. činnosti podnikateľov Solvay a Innogenetics sa neprekrývajú, úrad sa nezaoberal presným vymedzením relevantných trhov a ani presným vymedzením priestorového relevantného trhu. 

Záver
	
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Vychádzajúc z vyššie uvedeného úrad dospel k záveru, že koncentrácia podnikateľov Solvay a Innogenetics nevytvára a ani neposilňuje dominantné postavenie podnikateľa Solvay, ktorého dôsledkom sú významné prekážky efektívnej hospodárskej súťaže na akomkoľvek relevantnom trhu na území Slovenskej republiky. 

	Podľa § 33 zákona úrad listom č. 3917/PMÚ SR/2008 zo dňa 17.09.2008 vyzval účastníka správneho konania prostredníctvom právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojho právneho zástupcu v liste zaevidovanom úradom pod č. 3924/2008 zo dňa 17.09.2008 vyjadril, že nemá žiadne pripomienky a ani nepredkladá ďalšie návrhy na vykonanie dôkazov v predmetnej veci. 

	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

						

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:

JUDr. Peter Oravec
advokát
Laurinská 12
811 01 Bratislava